CELEX: 62018CN0092
Language: el
Date: 2018-02-07 00:00:00
Title: Υπόθεση C-92/18: Προσφυγή της 7ης Φεβρουαρίου 2018 — Γαλλική Δημοκρατία κατά Ευρωπαϊκού Κοινοβουλίου

4.2.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 44/6
            
         
      Προσφυγή της 7ης Φεβρουαρίου 2018 — Γαλλική Δημοκρατία κατά Ευρωπαϊκού Κοινοβουλίου
      (Υπόθεση C-92/18)
      (2019/C 44/08)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Γαλλική Δημοκρατία (εκπρόσωποι: F. Alabrune, D. Colas, E. de Moustier, B. Fodda)
      
         Καθού: Ευρωπαϊκό Κοινοβούλιο
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να ακυρώσει την ημερήσια διάταξη της ολομέλειας του Ευρωπαϊκού Κοινοβουλίου της Τετάρτης 29 Νοεμβρίου 2017 (έγγραφο P8_OJ (2017)11-29), κατά το μέρος της που προβλέπει συζητήσεις επί του κοινού σχεδίου γενικού προϋπολογισμού της Ένωσης για το οικονομικό έτος 2018, την ημερήσια διάταξη της συνεδρίασης της Πέμπτης 30 Νοεμβρίου 2017 (έγγραφο P8_OJ (2017)11-30), κατά το μέρος της που προβλέπει τη διεξαγωγή ψηφοφορίας ακολουθούμενης από αιτιολόγηση ψήφου όσον αφορά το κοινό σχέδιο γενικού προϋπολογισμού, το νομοθετικό ψήφισμα του Ευρωπαϊκού Κοινοβουλίου της 30ής Νοεμβρίου 2017 επί του κοινού σχεδίου γενικού προϋπολογισμού (έγγραφο P8_TA(2017)0458, P8_TA-PROV(2017)0458 προσωρινό κείμενο), καθώς και την πράξη με την οποία, σύμφωνα με τη διαδικασία που προβλέπεται στο άρθρο 314, παράγραφος 9, ΣΛΕΕ, ο Πρόεδρος του Ευρωπαϊκού Κοινοβουλίου διαπίστωσε ότι ο γενικός προϋπολογισμός της Ένωσης για το οικονομικό έτος 2018 εγκρίθηκε οριστικώς·
               
            
                  —
               
               
                  να διατηρήσει σε ισχύ τα αποτελέσματα της πράξης με την οποία ο Πρόεδρος του Ευρωπαϊκού Κοινοβουλίου διαπίστωσε ότι ο γενικός προϋπολογισμός της Ένωσης για το οικονομικό έτος 2018 εγκρίθηκε οριστικώς, μέχρι την οριστική έκδοση του προϋπολογισμού αυτού με πράξη σύμφωνη με τις Συνθήκες, εντός ευλόγου χρονικού διαστήματος από την ημερομηνία δημοσιεύσεως της αποφάσεως του Δικαστηρίου·
               
            
                  —
               
               
                  να καταδικάσει το Ευρωπαϊκό Κοινοβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την προσφυγή της, η Γαλλική Κυβέρνηση ζητεί να ακυρωθούν τέσσερις πράξεις που εξέδωσε το Ευρωπαϊκό Κοινοβούλιο στο πλαίσιο της άσκησης της εξουσίας του όσον αφορά τον προϋπολογισμό, κατά τις πρόσθετες συνόδους της ολομέλειας της 29ης και 30ής Νοεμβρίου στις Βρυξέλλες.
      Η πρώτη και η δεύτερη πράξη την ακύρωση των οποίων ζητεί η Γαλλική Κυβέρνηση είναι ημερήσιες διατάξεις των συνόδων του Ευρωπαϊκού Κοινοβουλίου της Τετάρτης 29 και της Πέμπτης 30 Νοεμβρίου 2017, κατά το μέρος που προβλέπουν συζητήσεις της ολομέλειας επί του κοινού σχεδίου γενικού προϋπολογισμού της Ένωσης για το οικονομικό έτος 2018 και διεξαγωγή ψηφοφορίας ακολουθούμενης από αιτιολόγηση ψήφου όσον αφορά το κοινό σχέδιο γενικού προϋπολογισμού.
      Η τρίτη προσβαλλόμενη πράξη είναι το νομοθετικό ψήφισμα του Ευρωπαϊκού Κοινοβουλίου της 30ής Νοεμβρίου 2017 επί του κοινού σχεδίου γενικού προϋπολογισμού.
      Τέλος, η Γαλλική Κυβέρνηση ζητεί την ακύρωση της πράξης με την οποία, σύμφωνα με το άρθρο 314, παράγραφος 9, ΣΛΕΕ, ο Πρόεδρος του Ευρωπαϊκού Κοινοβουλίου διαπίστωσε ότι εγκρίθηκε οριστικώς ο γενικός προϋπολογισμός της Ένωσης για το οικονομικό έτος 2018. Όπως προκύπτει από τα πρακτικά της συνόδου του Ευρωπαϊκού Κοινοβουλίου της Πέμπτης 30 Νοεμβρίου 2017, πρόκειται για τη δήλωση του Προέδρου του Ευρωπαϊκού Κοινοβουλίου και στη συνέχεια την υπογραφή από αυτόν του γενικού προϋπολογισμού, οι οποίες πραγματοποιήθηκαν μετά από τη ψηφοφορία σχετικά με το νομοθετικό ψήφισμα επί του κοινού σχεδίου γενικού προϋπολογισμού.
      Με τον μοναδικό λόγο ακυρώσεως, η Γαλλική Κυβέρνηση υποστηρίζει ότι οι τέσσερις προσβαλλόμενες πράξεις πρέπει να ακυρωθούν διότι είναι αντίθετες προς το πρωτόκολλο αριθ. 6 που προσαρτάται στη Συνθήκη ΛΕΕ και ΣΛΕΕ και προς το πρωτόκολλο αριθ. 3 που προσαρτάται στη Συνθήκη ΕΚΑΕ, τα οποία αφορούν τον καθορισμό της έδρας των θεσμικών οργάνων και ορισμένων λοιπών οργάνων, οργανισμών και υπηρεσιών της Ευρωπαϊκής Ένωσης.
      Συγκεκριμένα, όπως προκύπτει τόσο από τα πρωτόκολλα περί της έδρας των θεσμικών οργάνων όσο και από τη νομολογία του Δικαστηρίου, το Κοινοβούλιο δεν μπορεί να ασκήσει την εξουσία του όσον αφορά τον προϋπολογισμό που του απονέμει το άρθρο 314 ΣΛΕΕ κατά τις περιόδους των πρόσθετων συνόδων της ολομέλειας που πραγματοποιούνται στις Βρυξέλλες, αλλά πρέπει να την ασκεί κατά τις περιόδους των τακτικών συνόδων της ολομέλειας που διεξάγονται στο Στρασβούργο.
      Ωστόσο, στο μέτρο που η νομιμότητα της προσβαλλόμενης πράξης του Προέδρου του Ευρωπαϊκού Κοινοβουλίου δεν αμφισβητείται λόγω του σκοπού της ή του περιεχομένου της, αλλά μόνον επειδή η πράξη αυτή θα έπρεπε να έχει εκδοθεί κατά την περίοδο τακτικής συνόδου της ολομέλειας στο Στρασβούργο, η ανάγκη διασφαλίσεως της συνέχειας της ευρωπαϊκής δημόσιας διοικήσεως, καθώς και σοβαροί λόγοι ασφάλειας δικαίου δικαιολογούν, κατά τη Γαλλική Κυβέρνηση, τη διατήρηση σε ισχύ των έννομων αποτελεσμάτων της εν λόγω πράξης μέχρι την έκδοση νέας πράξης σύμφωνης με τις Συνθήκες.